Svona líta viðvaranirnar út um kvöldmatarleytið . Skjáskot / veðurstofan Landsmenn búa sig nú undir aftakaveður sem ganga á yfir landið í dag . Appelsínugul viðvörun er í gildi í öllum landshlutum í dag og á Ströndum og Norðurlandi vestra mun rauð viðvörun taka gildi frá klukkan fimm síðdegis , þar sem spáð er ofsaveðri eða fárviðri með mikilli snjókomu og skafrenningi . Þá verða miklar raskanir á þjónustu víða á landinu í dag . Elín Björk Jónasdóttir veðurfræðingur hjá Veðurstofu Íslands segir í samtali við fréttastofu að spár dagsins hafi lítið sem ekkert breyst frá því í gær . „ Það er orðið hvasst á annnesjum á norðurströndinni núna og yst á Vestfjörðum erum við farin að sjá þennan mikla streng sem fylgir lægðinni sem er hérna á réttum stað miðað við spárnar í gær , “ segir Elín . „ Vestfirðir og strandir finna fyrst fyrir látunum . “ Óveðrið mun standa yfir fram á morgundaginn . Þá taka appelsínugular viðvaranir við á Austurlandi í nótt en á morgun mun hvessa mjög í landshlutanum . Veðrið þar gengur ekki yfir fyrr en á fimmtudag . Samgöngur víða í lamasessi Vegagerðin gerir ráð fyrir að þurfa mögulega að loka einhverjum vegum á meðan veðrið gengur yfir . Þannig verður öllum leiðum út úr höfuðborgarsvæðinu mögulega lokað í um sólarhring frá hádegi . Á vef Vegagerðarinnar segir að Suðurlandsvegur ( frá Rauðavatni að Hveragerði ) , bæði um Hellisheiði og Þrengsli , verði líklegast lokaður frá hádegi . Sömu sögu er að segja um Reykjanesbraut . Vegagerðin gerir sömuleiðis ráð fyrir að Vesturlandsvegi um Kjalarnes verði lokað klukkan 13 á morgun og í sólarhring . Á Norðvesturlandi , þar sem veður verður verst , má búast við því að vegum verði lokað í Húnavatnssýslum og þá verður Holtavörðuheiði lokað klukkan tíu . Hér má fylgjast með tilkynningum um lokanir vega . Appelsínugul viðvörun tekur gildi á höfuðborgarsvæðinu nú síðdegis . Vísir / Vilhelm Þá fellur skólahald víða niður á landinu . Öllu skólahaldi hefur verið aflýst á Norðurlandi vestra í dag og á miðvikudag . Skólahald í leik - og grunnskólum Snæfellsbæjar fellur einnig niður í dag . Á Vestfjörðum er mælst til þess að börn verði heima í dag en skólar þar verða þó opnir . Þá fellur skólahald niður í dag í Varmalandsdeild og Kleppjárnsreykjadeild Grunnskóla Borgarfjarðar , sem og í Grenivíkurskóla og Þelamerkurskóla . Óvissustig vegna snjóflóðahættu á Mið-Norðurlandi tekur gildi núna klukkan átta og búast má við því að snjóflóðahætta geti skapast í fjalllendi í Skagafirði , Tröllaskaga og austur fyrir Eyjafjörð . Viðbúið er að snjóflóð falli í bröttum brekkum sem safna í sig snjó í norðaustan - og norðanáttum , einkum þar sem snjór safnast í gil . Fylgst verður með snjóflóðahættu í byggð en reistar hafa verið varnir í þéttbýli þar sem hættan var áður mest , t.d. á Siglufirði . Síðdegis í gær lýsti Ríkislögreglustjóri yfir óvissustigi á landinu . Ákvörðunin er tekin í samráði við alla lögreglustjóra landsins og í samræmi við veðurspá Veðurstofu Íslands . Í tilkynningu frá Almannavörnum segir að óvissustigi sé lýst yfir þegar grunur vaknar um að eitthvað sé að gerast af náttúru - eða mannavöldum , sem á síðari stigum gæti leitt til þess að heilsu og öryggi fólks , umhverfis eða byggðar séógnað . Samráð á milli almannavarna og þeirra stofnana sem málið varðar er aukið . Í gærkvöldi lögðu björgunarsveitarmenn af stað úr Reykjavík með þrjá snjóbíla norður í land . Bílarnir verða til taks í ofsaveðrinu sem spáð er á Ströndum og Norðurlandi vestra . Að sögn Davíðs Más Bjarnasonar , upplýsingafulltrúa Landsbjargar , fara hátt í tuttugu björgunarsveitarmenn á vettvang með bílunum þremur . Einn bíllinn verður staðsettur á Hólmavík , annar í Hrútafirði og sá þriðji í Skagafirði . Klukkan átta í fyrramálið tekur gildi óvissustig vegna snjóflóðahættu á Mið-Norðurlandi .